Die F. W. Woolworth Maatskappy (dikwels verwys na as Woolworth's of Woolworth) was 'n kleinhandelmaatskappy en een van die oorspronklike pioniers van die "winkel op die straathoek". Dit was een van die mees suksesvolle Amerikaanse en internasionale besighede en het die moderne kleinhandelmodel geskep wat wêreldwyd deur winkels nagevolg is. Die eerste Woolworth winkel is op 22 Februarie 1879 deur Frank Winfield Woolworth geopen as "Woolworth's Great Five Cent Store" in Utica, New York. Alhoewel dit wou voorkom asof die winkel suksesvol sou wees het dit vinnig misluk. Toe Woolworth vir 'n nuwe ligging gesoek het, het 'n vriend Lancaster in Pennsilvanië as ligging voorgestel. Woolworth het sy eerste suksesvolle "Woolworth's Great Five Cent Store" op 18 Julie 1879 in Lancaster geopen, met gebruikmaking van die oorspronklike kenteken van die winkel in Utica. Sy broer, Charles Sumner Woolworth, het ook betrokke geraak by die besigheid. Die twee Woolworth-broers was pioniers in die ontwikkeling van aanprysing, direkte aankope, verkope en kliëntedienspraktyke wat vandag steeds algemeen voorkom.